Aniwa ara yamnen Xalil Ğibran mi d-yenna : « Deg wul n tegrest i tekmen tefsut s yijeğğigen. » « Tiziri », nettat, tbubb ɣef uerur-is amwan (lexrif) ideg tewwet lkimya ; lexrif iger-d asurif, yessekna tuyat-is akken ad yerfed ineẓman n tegrest imi, xas d iḥemmalen, xas d llyali tiberkanin, xas d taswiet ideg tekmummes tudert… tagrest tettheyyi usu s yijeğğigen n tefsut akken anebdu ad yesteefu, ad yesgunfu, imi d netta i yettcehhiden s tadla taneggarut deg yigran ideg kkren yirden. « Tiziri », xas d tingas i tt-yezzuznen di tadist n yemma-s, tefka amḍiq i ṛebea (ukuẓ) n tsemhay (les 4 saisons) imi teẓra tasmuḍi tettlal-d ticki ulac lḥammu, lkerh anda ulac leḥmala… D talalit ara yilin d lfal.
Teggul tafrara ad tesbedd akud imi iḍ yebɣa « Tiziri » ad teqqim d takna i tillas timḍellas ideg i tt-yettel. Akud imcennef yebɣa kan tikli, yebɣa tazzla; yenwa ɣer taggara, ad ifak ad ieeddi… akken kan ad yeddu d tuzzya n tessirt ideg tettruḥ tudert d safel ; d asfel n kra ur yebɣin addud di trewla n zzman, d iḍuman yejmaeay ufwad ideg ɣzan tasraft i ndama. Acu kan tafrara tettnasab iziren n tafat : d nutni i yettsellimen fell-as akken ad d-tsukk afus-is ɣef kra yellan d tudert… ɣef waya i tebɣa ad d-tessenser « Tiziri » si tuccar n tugdi, si snasel n ddel yebɣa yiḍ i kra yellan d tafat ; d tafrara i irefden « Tiziri » akken ad as-texdem amḍiq gar wayen ur ssawaḍent ara tuccar n kra yellan d ddɣel…
« Tiziri » tlul-d i tafat, i taḍṣa, i uwanes ; tlul-d akken ad teğğuğğeg, ad tennarni, ad tezhu, ad temɣi deg wallen n widen i yessnen d acu i d leḥmala, d acu i d tayri ; « Tiziri » tlul-d akken ad aɣ-d-tini ifuk zzman n kennu, zzman n tiden i teddun kan d aḍref di tudert-nsent…
« Tiziri » tewweḍ d tameṭṭut uqbel ad tissin d acu i wumi qqaren tudert : tebda-d amennuɣ anda akken sgunfuyen yimɣan di « laman d ṭṭman », anda akken yal tudert tessaram cwiṭ n talwit… Di tadist n tyemmat ; syinna i d-tebda amennuɣ imi s yijenwiyen qeṭṭieen i muggren udem n talwit i d-tewwi i ddunit, tinna akken i ikesben tigzi ur yettaf umusnaw deg yidlisen yeqqar…
* * * * *
« Tiziri » d tinna ɣef undint lemkaḥel imi d-tlul i d tameṭṭut i d-yewwin yid-s izen n tlelli, afud di tikli-s ; teezzem-d ad tesseɣres ayen yettcuddun ɣer rrebg n tiktiwin yebɣan tinegnit i useklu yessudunen tafat deg tnerni-s . « Tiziri » d temeṭṭut i wumi i d-ssan taḥṣirt yisennanen, degren-tt ad tesserwet annar n lqern s tqejjirin yegrurzen, akken ccbaḥa-ines ad truḥ d asfel ɣef teblaḍt n nnif d tieuggent s i bedden yirgazen n tmetti taqbaylit. « Tiziri » d tinna i wumi bɣan ad gezmen afriwen imi tebɣa abeḥri n tmeddit i tfekka-s yessudunen talwit, imi nettat, tebɣa tagelda-s gar yitran yettwanasen uḍan, anda akken tafat tessa am udfel ɣef ssqef n ddunit. « Tiziri », d tamacahut n tinna yebɣan kan ad tidir akken imeqqi lwerd deg tebḥirt xas tguni-tt tqabact, akken tessusiy tzizwit ul n tjeğğigt, ad tserreḥ i tfenda (laeṭer-is) ad teddu d tselbi n tefsut akken tizizwa ad t-agment seg-sen… « Tiziri », d asefru i d-yesmektayen i tmetti n yirgazen dderz i izedɣen leewayed yeččuren d tiyersiwin, timetti yesbedden akud imi qqimen kan di zzman asmi ttamnen belli d ayaẓiḍ i d-yeskarayen iṭij. « Tiziri » tezzi aerur i ugraw yezḍan d tiyersiwen, anda akken irgazen ieaben deg wallaɣ snulfan-d Rebbi i ten-yecban akken ad t-gren di lqefṣ n tugdi-nsen, ad tuɣal d takna-nsen, d taqeddact, d taklit… « Tiziri » d taftilt ur nxetti xas yeqwa fell-as wawal n nnif, imi nettat di laeli i d-tettagem timest swayes i tessaɣay tiftilin n wul-is.
« Tiziri» am yal taqcit taqbaylit : tlul-d ɣef ujenwi qeṭṭieen, winna akken yeḥfan s lehdur n medden, winna akken yehban imi ttazun yes-s yal iferriw ara yewten i waffug. « Tiziri » tlul-d ɣef ujenwi n tinzert n lmal agugam i imesden ɣef teblaḍt n tugdi n yal yiwen yeqqaren « Ad aɣ-yeğğ Ṛebbi am medden : ur d-nettekk sennig-sen, ur d-nettekk seddaw-nsen ». Yal yiwen ad yili d ulac di tmetti n widen yesean allen ɣer tmecṭaḥ : ɣer wayen telsa teqcict, ma wezzil neɣ ɣezzif, ma tserraḥ i uceččuy-is neɣ texdem-as aqerdun, ma elay ṣṣut-is neɣ slemden-as tuṣra… Tuṣra… ? Tuṣra neɣ ddel ? « Tiziri » d tamsirt n tebɣest imi tabɣest mačči d tugdi i as-ulac deg-s; tabɣest d tinna yebɣan ad teddu ɣer sdat xas ma tugdi tjebbed s imurar ɣer deffir.
* * * * *
D acu n ddnub i tewwi tafat mi yebɣa umdan ad tt-iger di lekfen n ujelbab ara yeṣren laeyub-is ? Kra qqaren d ddin, kra d leewayed, kra d nnif… I « Tiziri », acu i tenna ? Acu i tebɣa ? acu i d-tmenna ? Teslam i tsusmi i teẓẓam deg tfekka-s almi yeğğuğeg yidmim ɣef yiẓri-s, winna akken tesseswem s waman i d-tukrem i tagut taberkant, tinna akken i d-yurwen rrebrab yenɣan acḥal d tilemẓit yugin ddel, tinna iɣunzan taẓayt n tmetti i iteddun timendeffirt ? I « Tiziri », yella win i tt-yeccawren ma tebɣa taksumt-is ad as-yeslufu waḍu, ad teddu d tislit i tselbi ? D acu ara as-id-yexdem Rebbi i d-snulfan yimdanen nettat yettidiren ɣef yinzizen n tugdi-nsen i yetturaren tizlit n leɣder, asefru n lmut di tmeqbert anda eelqent temrarin ieecqen timegraḍ, abeeda tiden n tlawin. I « Tiziri yessaramen tudert, yal asuref tegguni-t lmut ? Ula di tirga-ines, mi d-feefeen yieudiwen, tettwali fell-asen at laxert s yigelzyam yeqqazen iẓekwan… Acu n tebɣest i kem-yettawin ɣer sdat a « Tiziri » kemm i wumi qqazen iẓekwan ula deg wallaɣ-inem i d-yettarwen tirga ?
« Tiziri » d tinna i wumi bɣan ad kksen taqendurt n Llebayel, teqqel d taberranit di tmurt anda Aerab yerra d ayla-s ayen yuker – s yidim – baba-s akked jeddi-s ; « Tiziri » d tinna i wumi bɣan ad as-ssersen ajellab n ddel, lḥijab ur yetteṣren ula d aferfur n tinna i tt-id-yurwen d aḥḍiḍ. Mačči d ddin i tugi, mačči d tuffɣa n leeqel, d acu kan ulac win yessawḍen di tmusni-s akken ad as-yemmel amek ara teddu s tikli i bɣan wiyiḍ. I wiyiḍ, d acu i ten-id-yettdeggiren ɣer sdat : d liman dɣa d ṣṣaḥ ? ayɣer ihi qwant tedyanin ula d Rebbi yettsetḥi yis-sent ? D nnif d lḥerma ? D acu teswiḍ a nnif ma tettidir di ddel teqcict i wumi tgezmem awal, yura-d wul-is d wudem-is mi as-tekksem afriwen akken ur tettinig akin i yiman-is ? D tugdi ? ayɣer i tebɣam ihi yal yiwen ad yekcem deg yifri-nwen, ad teglum s « Tiziri » xas ma nettat tezmer i kra yellan d taẓayt, ula d adrar ma yeɣlid ad as-teiwed lebni imi tumen s kra yellan deg-s d tameṭṭut , … Akken tezmer ad d-tefk tudert seg cwiṭ i tezmer ad tesbedd taddart. Yak d lfal ma yella yal yiwen yewwi nnṣib-is ? Ayɣer ihi i as-tugim taḍṣa, ayɣer i as-tebɣam tebrek, ddel, tasusmi… Mačči d tilawin i yesbeddayen ixammen, timettiyin…? Imezdaɣ n tudrin n Japon qqaren : « Di taddart ideg beddent temsal, ğğuğğugen ula d igersal, d tilawin i d-yerran fell-as azal. Tilawin iferḥen, xeddment tudrin ifazen »
* * * * *
Acu n ddnub yewwi wul imi d-yemmuger adɣaɣ imesden, winna yetturaren s yiḥulfan, akken ad t-yerr gar yiɣuraf i wurar… almi tesreɣ taqcict iman-is ɣef teblaḍt n limin. « Tiziri » d tanubit yettamnen s leḥmala imi iles yettmeslay srid i wul, allaɣ ur yesei ara tikwal amḍiq gar-asen. Xas yesea ṣṣwab, d acu kan yettazem-it wul, yeqqar-as : « tigi d timsal n leḥmala, d tiden yeenan ul d wallen. » Xas yeẓra wallaɣ belli yetturar winna i wumi i tga tagelda di ṣṣura-s, xas yettsuɣu s leğwareḥ akk n tfekka, acu kan kulci yeeẓeg di teqcict imi d tayri i iḥekkmen, d leḥmala i icaelen tiftilin…. Almi …. « Di laman i d-yekka lxuf », i as-yenna Si Muḥend u Mḥend. Mi ara d-yenṭaq wul, mi ara yeggal s limin ur iḥennet, xas ma yehwa-yas ad d-yenṭaq lmektub, taqcict ma yugi-k wul-is, ur ak-d-ixeddem ccḍeḥ s yiḍebbalen, ur tt-ssedhayent tmucuha n lekdeb i tennumeḍ tettawiḍ-asent-id… imi s yiles-ik i tesserɣeḍ amrar swayes i k-id-ijebbed ɣur-s wul-nni yedduqqusen s yimeṭṭi i d-yettarew yixf-is. Akken i as-yenna Bertolt Brecht : « Mi ara yeqqreṣ umrar, nezmer ad as-nexdem tiyersi, acu kan amrar dayen yeqqreṣ. Sser n temsal iruḥ, ur d-yettuɣal imi dayen sellaw sser i t-yesdukklen ! »
« Tiziri » d tinna i yugin tafekka-s ad tili kan i wusu, i usuden n tcenfirin n urgaz yeffeɣ wul, winna ur yessinen ara ad yesseḥmu s wallen n tmeṭṭut i yessaɣayen tiftilin n usirem ; « Tiziri » tugi ad tuɣal d takna i tayeḍ, tameṭṭut-nni yettasmen s rrebeḥ n tiyiḍ, tinna yebɣan ad as-teiwed abrid i wasif n rrbeḥ, tinna yeqqlen d ṭikkuk (ur eniɣ axxam ideg ssawleɣ), winna yessexraben leecuc n yifrax-nniḍen ; « Tiziri, d taqcict yebɣan ad yeğğuğğeg wul-is ɣer tama n urgaz yesean addud, ad tennerni, d ilemẓi yesean tidet, ad tesber ɣef winna yesean awal,… xas ma tura yeffeɣ sser akk ayen i d-yezzin tudert.
* * * * *
« Tiziri » d adrar n lebɣi di tmurt anda widen ieaben bɣan ad tuɣal d tawdect, d adɣaɣ i tɣimit : ulac leqraya, imi d argaz kan i ikesben tamusni ; ulac tuffɣa imi amḍiq-is d takuzint, di lexla, di tebḥirt… Tafekka-s ttalasen akk medden deg-s, ama d gma-s, ama d baba-s, ula d argaz-nni d wi txeddem, mi yeɣfel Rebbi, ad yebɣu ad as-icemmer, ad as-ieiwed i lmektub-is. « Tiziri » tugi ad tuɣal d adebdar i winna yebɣan kan zzhu mebla ma yedla ɣef wayen yeğğuğğugen daxel n wul, tugi ad teldi tawwurt i kra win yettwalin tameṭṭut d taɣawsa ara yakseb s ṭṭmee d uɣunzu ; « Tiziri » d tinna i d-yesmektayen i yal argaz yeffeɣ sser, ayen yellan gar yiḍarren-ines yiwen ur yettalas deg-s, ala nettat i yesean tasarut-is. Ma yugi wul d wallaɣ, fiḥel ad d-tqerṣeḍ s lemdafee, neɣ ad tcelxeḍ iḍarren… tinna mačči d leḥmala, mačči d tazmert, mačči d tirrugza. Winna d ddree, d aḥwaṣ.. s tefransit « c’est un viol ! »
* * * * *
« Tiziri » tessenday itran, seg tafat-nsen tekkes-d tawaract n taḍṣa tettawi deg wul-is : akken yebɣu lexdee yekkat tiṣmirin, ilsawen gezzren s teɣzi, s tehri, akken yebɣu unezgum (leḥzen) yeẓẓad iɣuraf n nndama, imi tuccar n ccek nettunt deg urwiḥ… Akken yebɣu lebɣi yettɣullu-t zzher, ur yessawaḍ waḍu ad yessens taftilt tettawi tmeṭṭut deg ufwad-is imi teẓra d nettat i d-yurwen tilelli.
Ihi, Temeṭṭut di tmetti n wudayen (ixeddaeen) mačči d tinna kan ara ay eebbin, ad tbab ddel, ad tuɣal d tadist i dderya d tsuta ara d-yekkren, mačči d tinna ara yuɣalen d tacmat i kra n win ur yesein ara leqder deg yiman-is. Tameṭṭut mačči d tinna ara ieelqen kan ɣer uṣurdi n urgaz-is, ad tessutur leenaya i winna ara tt-yekkaten s ufus ayeffus, ad tesseččay s ufus azelmaḍ… Ifuk zzman n Ccix Muḥand i yeqqaren : « Teclax tseṭṭa ɣef wayen turew. » Tameṭṭut – ass-a d tin yeɣran, tessen, teḥrec, tefhem, teẓwer ; tameṭṭut n wass-a d tin yeẓran d acu i d ddunit, tezmer i yiman-is, i tudert-is, d tin ara iseknen iberdan ula i yirgazen ; tameṭṭut tettalas di tfekkas, mačči nwen ay irgazen, mačči n tmetti n lbaṭel,… ines, weḥd-s, ad as-texdem akken i as-yehwa, mačči akken i awen-yehwa kunwi a lqum i iteddun timendeffirt… Tameṭṭut am « Tiziri » ad tebrek ɣef tmest akken ad tidirem, imi deg-s amnar deg-s tawwurt, deg-s tilelli deg-s tudert.
S teɣzi n leemer i yal yiwet i ileqqmen tilelli.
Hace Mess, ass n 26/08/2022
kab_Latn kab_Latn kab_Latn kab_Latn unk kab_Latn kab_Latn unk kab_Latn kab_Latn unk kab_Latn kab_Latn unk kab_Latn unk kab_Latn kab_Latn kab_Latn ltz_Latn